b'\n_START_ARTICLE_\nTiazid\n_START_PARAGRAPH_\nTiazider er en gruppe diuretika, vanndrivende legemidler. De er sentrale i behandling av h\xc3\xb8yt blodtrykk (hypertensjon), men brukes ogs\xc3\xa5 ved en rekke andre tilstander. Tiazidene har v\xc3\xa6rt sv\xc3\xa6rt lenge p\xc3\xa5 markedet, og regnes som velutpr\xc3\xb8vde, effektive og sv\xc3\xa6rt billige blodtrykksmedisiner sammenlignet med mer moderne preparater._NEWLINE_De mest brukte tiazidene i Norge er hydroklorthiazid (Esidrex) og Bendroflumetiazid (Centyl). Hydroklortiazid er mye brukt i kombinasjonspreparater med andre mer moderne og kostbare blodtrykksmedikamenter for \xc3\xa5 gi ytterligere effekt. Disse preparatene f\xc3\xa5r da gjerne tilleggsbetegnelser som plus eller comp.\n_START_SECTION_\nVirkningsmekanisme\n_START_PARAGRAPH_\nTiazider \xc3\xb8ker utskillelsen / hemmer reabsorpsjon av vann, Natrium og klor i nyrenes distale tubuli. Kalium og magnesium skilles ogs\xc3\xa5 ut i st\xc3\xb8rre grad, mens utskillelsen av kalsium og urinsyre fra nyrene avtar. En trodde tidligere at det bare var den vanndrivende effekten som gav blodtrykkssenkning, men de senere \xc3\xa5rene har tiazidene blitt brukt i s\xc3\xa5 lave doser med god blodtrykkssenkende effekt at dette ikke kan v\xc3\xa6re hele forklaringen. Trolig har tiazidene en betydelig hemmende effekt p\xc3\xa5 glatt muskulatur i arteriolene, og er dermed ogs\xc3\xa5 effektive vasodilatorer.\n_START_SECTION_\nBivirkninger\n_START_PARAGRAPH_\nDe fleste bivirkningene er avhengige av dosest\xc3\xb8rrelse. Tidligere ble langt h\xc3\xb8yere doser brukt, og de omtalte bivirkningene er sjeldne ved de dosene som benyttes i dag. _NEWLINE_Elektrolyttforstyrrelser er en naturlig konsekvens av virkningsmekanismen, og lavt kalium (hypokalemi) er s\xc3\xa6rlig fryktet. Dette er bakgrunnen for preparatet Centyl mite som innekolder kalium i tillegg til bendroflumetiazid og Moduretic mite som best\xc3\xa5r av hydroklortiazid + det kaliumsparende diuretikumet amilorid._NEWLINE_Tiazider f\xc3\xb8rer til redusert utskillelse av urinsyre (urat) og bidrar til dermed h\xc3\xb8ye uratniv\xc3\xa5er i blodet, noe som i verste fall kan f\xc3\xb8re til  til urinsyregikt. Pasienter med denne tilstanden b\xc3\xb8r unng\xc3\xa5 tiazider. _NEWLINE_Tiazidene bidrar til d\xc3\xa5rligere blodsukkerregulering og nedsatt glukosetoleranse. I enkelte tilfeller kan latent diabetes mellitus utl\xc3\xb8ses. Diabetikere b\xc3\xb8r unng\xc3\xa5 tiazider._NEWLINE_Det er observert \xc3\xb8kte kolesterol- og triglyseridniv\xc3\xa5er ved bruk av tiazider.\n_START_SECTION_\nTiazidvedtaket\n_START_PARAGRAPH_\nTiazidene er helt sentrale i gjeldende anbefalinger for behandling av h\xc3\xb8yt blodtrykk, og er f\xc3\xb8rstevalg for de fleste med ukomplisert hypertensjon. Tiazider har vist seg \xc3\xa5 b\xc3\xa5de ha god blodtrykkssenkende effekt, og \xc3\xa5 redusere d\xc3\xb8deligheten p\xc3\xa5 grunn av hjerte/karsykdom p\xc3\xa5 niv\xc3\xa5 med nyere og langt dyrere blodtrykksbehandling. _NEWLINE_Dette er bakgrunnen for at Stortinget i 2004 vedtok innstraminger i refusjonsvilk\xc3\xa5rene for blodtrykksbehandling slik at tiazider skal benyttes som f\xc3\xb8rstevalg ved ukomplisert hypertensjon. Dersom legen velger \xc3\xa5 forskrive noe annet enn tiazider, skal dette gj\xc3\xb8res rede for i pasientens journal. Dette vedtaket vakte sterke reaksjoner. Legemiddelprodusentene fryktet svikt i salget av nye og l\xc3\xb8nnsomme preparater, mens enkelte leger mente omfattende bruk av tiazider er uforsvarlig p\xc3\xa5 grunn av utilstrekkelig effekt og ugunstige bivirkninger. Det hele toppet seg i februar 2004, da kardiologen Sverre E. Kjeldsen p\xc3\xa5 Dagbladets f\xc3\xb8rsteside uttalte at et slikt vedtak var \xc3\xa5 ta pasientenes liv med rottegift. Kjeldsen fikke senere kritikk for disse uttalelsene fra R\xc3\xa5det for legeetikk. Legemidlet warfarin, som ogs\xc3\xa5 brukes i blant annet rottegift, er et viktig blodfortynnende medikament som brukes ved en rekke tilstander inkludert hjertemedisin.\n_START_SECTION_\nAndre bruksomr\xc3\xa5der\n_START_PARAGRAPH_\nTiazider hemmer utskillelsen av kalsium, og bidrar til \xc3\xa5 redusere osteoporose. Det er dokummentert at tiazider reduserer hyppigheten av l\xc3\xa5rhalsbrudd. _NEWLINE_Den hemmende effekten p\xc3\xa5 kalsiumutskillelse utnyttes ogs\xc3\xa5 til \xc3\xa5 forebygge nyrestein. _NEWLINE_Moderate \xc3\xb8demer kan effektivt behandles med de fleste vanndrivende medikamenter, ogs\xc3\xa5 tiazider._NEWLINE_M\xc3\xa9ni\xc3\xa8res sykdom er en tilstand med h\xc3\xb8rselstap, balanseproblemer og \xc3\xb8resus som skyldes trykk\xc3\xb8kning (v\xc3\xa6ske,endolymfe) i det indre \xc3\xb8ret. Tiazider bidrar til reduksjon av endolymfemengden, og dermed reduserte symptomer.'